དྲི་བ། མ་རྒྱུད་ཐུགས་ཀྱི་ཡང་གབ་ཉི་མའི་རྒྱུད་ལས། “ འདི་ནི་ཡེ་གཤེན་བླ་ན་མེད་པའི་རྒྱུད་ཡིན། ” ཞེས་པའི་དོན་གང་ཡིན་ནམ།
ལན། ཤར་རྫ་རིན་པོ་ཆེ་སོགས་ཀྱིས་མ་རྒྱུད་འདི་ཡེ་གཤེན་ཆེན་པོའི་རྒྱུད་ཡིན་པར་བཞེད་ཡོད་པ་རེད། བཞེད་དོན་ཡང་མ་རྒྱུད་མི་ནུབ་ཐིག་ལེའི་འགྲེལ་ལས། “ འདི་ལ་གཞི་མཐར་ཐུག་པ་རང་འབྱུང་ཡེ་ཤེས། ལམ་མཐར་ཐུག་པ་ཐབས་དྲུག་མངོན་འགྱུར། འབྲས་བུ་མཐར་ཐུག་པ་བོན་ཉིད་བདེ་གསལ། བླ་མ་མཐར་ཐུག་པ་བླ་མེད་མ་རྒྱུད། ཡི་དམ་མཐར་ཐུག་པ་མཁའ་འགྱིང་དཀར་པོ། མཁའ་འགྲོ་མཐར་ཐུག་པ་ལམ་གྱི་རྒྱ་མཚོ། གྲུབ་མཐའ་མཐར་ཐུག་པ་རྫོགས་པའི་སངས་རྒྱས། ཐེག་པ་མཐར་ཐུག་པ་གཤེན་རྒྱལ་ཆེན་པོ། བོན་མཐར་ཐུག་པ་གསང་སྔགས་མ་རྒྱུད། “ ཞེས་ཐེག་པ་མཐར་ཐུག་གཤེན་རྒྱལ་ཆེན་པོ་ཞེས་པ་དེ། ཡེ་གཤེན་ཆེན་པོ་ལ་གོའམ་སྙམ་པ་དང་།
གཞན་ཡང་སྒོ་མཛོད་ ༡༢༧ ཐུགས་ཀྱི་ཡང་གབ་ཉི་མའི་རྒྱུད་ཤ་ ༦༦ ལས། “ ཨ་དཀར་གྱི་ཐེག་པ་ཁྱད་པར་བླ་མེད་པ་ཞེས་པས། ཆབ་དཀར་ལམ་བསྐྱེད་རྫོགས་གཉིས་ལ་ཞུགས་ནས། ཐབས་ཁྱད་པར་ཅན་ལག་ཏུ་ཐོབ་པས། རབ་ད་ལྟ་རང་སངས་རྒྱས་ནུས།” ཞེས་པས།བསྐྱེད་རྫོགས་གཉིས་ལས་རྫོགས་རིམ་ཐབས་ཁྱད་པར་ཅན་ལག་ཏུ་ལེན་ནས་ཐོབ་མཁན་བླ་མེད་པའམ་ཡེ་གཤེན་ཆེན་པོར་གོ་བའི་དོན་ཡིན་ནམ་སྙམ་པ་དང་། ཡང་ “ ཆབ་དཀར་ལ་རྒྱུད་བཞི་སྟེ། ” ཞེས་པ་ནས་བྱ་རྒྱུད་དང་སྤྱོད་པའི་རྒྱུད་སྐོར་བཤད་རྗེས ཡང་” ཡེ་གཤེན་རྒྱུད་དང་བླ་མེད་རྒྱུད་ཅེས་པས། ཡེ་གཤེན་རྒྱུད་ཀྱི་གོ་བ་ནི། ནང་སེམས་ཀྱི་སྒོམ་པ་གཙོ་རུ་བྱེད་ལ། ཕྱི་ལུས་ངག་གི་བྱ་བ་ཞོར་ལ་བྱེད། སེམས་དཔའ་གཉིས་པོ་དེ་ཐ་མི་དད་པར་འདོད། རྒྱུད་ནི་སངས་རྒྱས་མཉམ་སྦྱོར་ཀྱི་རྒྱུད་ལ་སོགས་པའོ། ཡེ་གཤེན་བླ་ན་མེད་པའི་རྒྱུད་ཀྱི་གོ་བ་ནི། ཕྱི་རོལ་དུ་ལུས་ངག་གི་དགེ་སྦྱོར་ལ་མི་ལྟོས་པར། ནང་སེམས་ཀྱི་སྒོམ་པ་ལ་གཙོ་རུ་བྱེད་པའོ། སེམས་ལས་ལོག་པའི་སེམས་དཔའ་གཉིས་ཡང་མི་འདོད། བྱིན་གྱིས་རླབས་བྱ་རློབས་བྱེད་གཉིས་སུ་མི་འདོད། ལྷ་ཡང་བཏགས་པ་ཙམ། བདག་ཀྱང་བཏགས་པ་ཙམ། བསྒོམ་པ་དང་མི་སྒོམ་པ་ཡང་བཏགས་པ་ཙམ། བཏགས་པ་ཙམ་གང་ཡིན་པ་དེ་ནི། བློས་བྱས་པའི་བོན། ཡང་དག་པའི་བོན་ཉིད་ནི། མིང་མེད་བརྗོད་བྲལ། ཤེས་བརྗོས་ཀྱི་ཡུལ་ལས་འདས་པའོ། རྒྱུད་ནི་ཐུགས་རྗེ་ཉི་མ་ལ་སོགས་པའོ། །” ཞེས་ཡེ་གཤེན་ཆེན་པོའི་རྒྱུད་ཐུགས་རྗེ་ཉི་མའོ་ཞེས་དངོས་དུ་ཚིག་ཟིན་ཡོད་པ་དང་།
ཡང་ “ བློ་རབ་ལ་ཡེ་གཤེན་རྒྱུད་དུ་བསྟན་ཞེས་པས་ནང་གི་སྒོམ་པ་ཁོ་ན་ལ་གཙོ་རུ་བྱེད་པ་ལས། ཕྱི་རོལ་གྱི་བྱ་ཆ་ནི་སྒྱུ་མའི་རང་བཞིན་དུ་གྱུར་པ་དེ། གཞན་འཇུག་པའི་ཡན་ལག་དུ། དགེ་སྦྱོར་ལྟར་སྣང་བ་ལས། རང་གི་གནས་ལུགས་ཁོང་དུ་ཆུད་ནས་ཡིད་ལ་བྱ་རྒྱུའམ་སྒོམ་རྒྱུ་ཐམས་ཅད་ནི་རྟོག་པ་ཡིན། གནས་ལུགས་དེ་ལ་དགེ་བ་བྱས་པས་ཕན་མ་བཏགས་མ་བྱས་པས་གནོད་པ་མ་སྐྱལ། བཅོས་སླད་བྲལ་བའི་རང་བྱུང་གི་ཡེ་ཤེས་དེ། དུས་གསུམ་སངས་རྒྱས་ཀྱི་དགོངས་པ་ཡིན། བོན་བྱེད་པ་ལ་སྙིང་རུས་མེད་པས་དཀའ་ཐུབ་མི་ཡོང་། ནང་སེམས་ཀྱི་སྒོམ་པ་གཙོ་རུ་བྱེད་པ་ལ་སྙིང་རུས་དགོས། དེས་ན་སྙིང་རུས་ཅན་དེ་ལ་ཡེ་གཤེན་ཀྱི་རྒྱུད་འཐད་པ་ཡིན། ཡེ་གཤེན་བླ་ན་མེད་དོ་ཞེས་པས། འདུ་ཤེས་ཧྲགས་པ་ཐམས་ཅད་ཉོན་མོངས་པ་ཡང་ཧྲགས་པ་ཡིན་པས། དེ་ལ་སོ་སོར་རྟོགས་པའི་ཤེས་རབ་ཀྱིས། ལྟ་བ་བ་སྟོང་ཉིད་དུ་དབབ་དགོས། རྒྱུའི་བོན་ནམ་ཐེག་པ་ཆུང་ངུན་གྱི་བོན་གྱི་བློ་མི་ཁེངས་པས། འབྲས་བུའི་བོན་བླ་ན་མེད་པ་བསྟན་དགོས། འདི་ནི་བླ་མེད་ཀྱི་རྒྱུད་དུ་གྲགས་ཅེས་པས། ཉོན་མོངས་པ་སེལ་བའི་རྒྱུད་རྒྱུད་ཐུགས་རྗེ་ཉི་མ་ནི། ཡེ་གཤེན་བླ་མེད་ཀྱི་རྒྱུད་ཡིན་ཞེས་པའོ། །” ཞེས་ལུང་ལས་བྱུང་བའི་ཚིག་འདི་དག་ལ་གཞི་བཅོལ་ཏེ་བྱུང་བར་དྲན་ལ། བཀའ་ལས་འབྱུང་བའི་ཚིག་འདི་དག་གཅིག་པོར། རྨོངས་པ་ང་དང་ང་འདྲའི་བསམ་ཞིང་གཞིགས་ན་ནི། ཡེ་གཤེན་ཆེན་པོའི་རྒྱུད་ནི། མ་རྒྱུད་ཐུགས་རྗེ་ཉི་མ་ཡིན་པར་བསྟན་འདུག་བསམ་ཞིང་འདུག་ལ།
མ་ཚད་གསང་སྔགས་བཀའ་འགྲེལ་ ཤ ༢༢༠ ལས། “ བཞི་པ་ཤིན་ཏུ་དོན་ལྡན་ཀུན་རྫོགས་ཀྱི་ཐེག་པའམ། ཡེ་གཤེན་ཆེན་པོའི་རྒྱུད་ཀྱི་མཆན་འགྲེལ་འགོད་པ་ལ། དང་པོ་ཤིན་ཏུ་དོན་ལྡན་གྱི་ངོ་བོ་ནི། མཁན་ཆེན་ཉི་མའི་བསྡུས་གྲྭ་ལས། གཙོ་བོ་རྫོགས་རིམ་ལམ་དུ་བྱེད་པའི་ཐེག་པ་ལ་གནས་པ་ཤིན་ཏུ་དོན་ལྡན་ཀུན་རྫོགས་ཐེག་ཆེན་པ་དང་ཞེས་དང་། སྒ་སྟོན་ཐེག་འགྲེལ་ལས། གཉིས་པ་རྫོགས་རིམ་ལ་གཉིས་ཏེ། ཞེས་དང་། ཤིན་ཏུ་དོན་ལྡན་ནི་རྫོགས་ཆེན་ལ་ལྟ་སྒོམ་ཉེ་བའོ། ཀུན་རྫོགས་ནི་ལྷ་དབྱིངས་ནས་ཉི་ཟླ་ཤར་བ་ལྟར་རྫོགས་ཚུལ་དུ་བསྒོམ་པ་སྟེ། དཔེར་ན་བྱིན་པའི་ཁང་ཆུང་ལྟར། རྒྱུ་རྐྱེན་སྣ་ཚོགས་ཀྱི་སྤྱོད་པ་མ་ཡིན་པའོ། ཞེས་གསུངས་པས། རང་གི་བསྒྲུབ་བྱའི་བྱང་ཆུབ་སྒྲུབ་བྱེད་གཙོ་བོ་རྫོགས་རིམ་བྱེད་པའི་སྔགས་ཀྱི་ཐེག་པ་དེ། ཤིན་ཏུ་དོན་ལྡན་གྱི་ཐེག་པའི་དོན་དུ་བཞག་པ་ལ།” ཞེས་ཤིན་ཏུ་དོན་ལྡན་ནམ་ཡེ་གཤེན་ཆེན་པོའི་རྒྱུད་ཀྱི་དགོངས་དོན། རྫོགས་རིམ་གཙོར་སྟོན་པར་གསུངས་པ་དེ་ཡང་མ་རྒྱུད་འདི་རྫོགས་རིམ་གཙོར་སྟོན་པའི་ཡེ་གཤེན་རྒྱུད་དུ་ཡིན་ས་རེད་སྙམ་པ་འབྱུང་ལ། དེ་བཞིན་ཤིན་ཏུ་དོན་ལྡན་ནི་རྫོགས་ཆེན་ལ་ལྟ་སྒོམ་ཉེ་བའོ། ཞེས་པས། མ་རྒྱུད་འདིས། གཞི་ལམ་འབྲས་གསུམ་ལྟ་སྒོམ་སྤྱོད་གསུམ་གང་གི་ཆ་ནས་ཡང་། རྫོགས་ཆེན་དང་དབྱེ་བ་ཕྱེད་དགོས་ན། འོད་གསལ་བསྟན་མ་བསྟན་ཙམ་ལས་ཁག་པོ་འབྱུང་བ་དང་། མ་རྒྱུད་ལས། རྫོགས་ཆེན་ལྟར་འོད་གསལ་བསྟན་མེད་པ་དང་། ཐབས་ལམ་སྡེ་དྲུག་སོགས་དང་རྫོགས་རིམ་བསྟན་པ་ཙམ་ལས་རྫོགས་ཆེན་དང་ལྟ་སྒོམ་ཁྱད་པར་ཆེར་མེད་པར་འབྱུང་བ་ལས་ཀྱང་། མ་རྒྱུད་འདི་ཡེ་གཤེན་ཆེན་པོའི་རྒྱུད་རང་རེད་འདུག་སྙམ་པ་བྱུང་ལ། དེ་བཞིན་མ་རྒྱུད་ཟང་ཟང་མའམ། རྒྱལ་གཤེན་བརྗེད་བྱང་ལས། “ གསང་སྔགས་ལ་ལམ་གསུམ་སྟེ། ཐབས་ལམ་དུ་བྱེད་པ་དང་། ལྷ་ལམ་དུ་བྱེད་པ་དང་། ཤེས་རབ་ལམ་དུ་བྱེད་པའོ། །” ཞེས་པའི་ལྷ་ལམ་དུ་བྱེད་མཁན་བྱ་རྒྱུད་དང་སྤྱོད་རྒྱུད་པ་དང་། ཐབས་ལམ་དུ་བྱེད་མཁན་ཡེ་གཤེན་རྒྱུད་སྤྱི་སྤུངས་སྐོར་གསུམ་སོགས། བསྐྱེད་རིམ་གཙོར་བྱེད་མཁན་དག་དང་། ཤེས་རབ་ལམ་དུ་བྱེད་མཁན་ཡེ་གཤེན་ཆེན་པོའི་རྒྱུད་མ་རྒྱུད་སོགས་རྫོགས་རིམ་གཙོར་བྱེད་མཁན་དག་ལ་གོའམ་སྙམ་ན་ནི་རང་གི་ལོག་རྟོག་བློ་ལས་སོ། །
ཡང་སྐྱབས་རྗེ་ཡོངས་འཛིན་བླ་མས་ནི། མ་རྒྱུད་འདི་དངོས་བསྐྱེད་པའམ། ཡེ་གཤེན་རྒྱུད་ཡིན་པར་བཞེད་ཡོད་པ་རེད། བཞེད་དགོས་དོན་ཡང་། མ་རྒྱུད་གཞི་ཡེ་སངས་རྒྱས་པའི་རྒྱུད་ལས། “ ཟབ་པའི་མ་རྒྱུད་གསང་སྔགས་གདམས་པའི་མཆོག །མྱུར་བ་ཨ་དཀར་ཐེག་པ་ཆེན་པོའི་རྩེ། །མཐོ་བ་བསྒྲོད་པ་ཀུན་གྱི་ཡང་ཕུག་ཡིན། །” ཞེས། ཨ་དཀར་ཐེག་པ་ཆེན་པོའི་རྩེ། ཞེས་ཨ་དཀར་བའི་དོན་ལ་དགོངས་པའམ། ཡང་མི་ནུབ་ཐིག་ལེའི་འགྲེལ་ལས། “ གསང་མཆོག་གསང་བ་དབྱིངས་རོལ་ཡེ་ཤེས་ལ་དགོངས་པ་ཨ་དཀར་དངོས་ཡིན་ཀྱང་། འབྲས་བུ་སྟོན་པའི་ལམ་ལ་མ་ཟབ་པ་དང་། གསང་མཆོག་མཐར་ཐུག་གསང་སྔགས་ལ་དགོངས་པ་འདི་ཉིད་གཞི་ཡེ་ཤེས་སུ་སྟོན་པས་རང་བཞིན་ཡེ་སངས་རྒྱས། ལམ་ཐབས་ལམ་དུ་སྟོན་པས་ཉེ་བར་མངོན་སངས་རྒྱས། འབྲས་བུ་བླ་ན་མེད་པར་སྟོན་པས་རྫོགས་སངས་རྒྱས་པ། སངས་རྒྱས་རྒྱུད་གསུམ་འདི་ཉིད་ལ་གསལ་བའི་དོན་གསུམ་མོ། །” ཞེས་དང་ཡང་། “ འདི་ནི་ཨ་དཀར་དབྱིངས་དང་ཡེ་ཤེས་སུ་སྟོན་པས་གསང་བ་དེའི་མཆོག་གོ །” ཞེས་འདི་ནི་ཨ་དཀར་དབྱིངས་དང་ཡེ་ཤེས་སུ་སྟོན། ཞེས་ཨ་དཀར་བ་ཡིན་པར་བསྟན་ནམ། ཡང་ན་གསང་བ་དེའི་མཆོག་གོ་ཞེས་པ་ནི་ཨ་དཀར་བ་ལས་མཆོག་ཏུ་གྱུར་པའི་དོན་བསྟན་པ་མིན་ནམ་དྲན།
མདོར་ན་༧ཡོངས་འཛིན་རིན་པོ་ཆེས་མ་རྒྱུད་འདི་ཨ་དཀར་བར་བཞེད་དོན། ལུང་དོན་དང་རིག་པ་མང་པོ་ལས་རྙེད་པ་གདོན་མི་བཟའ་མོད། ཕྲན་རང་ནི་བློ་རྨོངས་དྲགས་པས་ད་རུང་ངེས་ཤེས་ལེགས་པོ་ཞིག་མ་དྲོངས་པར་གཟོད་དཔྱད་རྒྱུ་ཡོད་པར་སྙམ། སྤྱིར་༧ཡོངས་འཛིན་རིན་པོ་ཆེ་ནི་འཛམ་གླིང་བོད་ཀྱི་ཤེས་རིག་གི་ཚིག་མཛོད་དང་། གཡུང་དྲུང་བོན་གྱི་སྒོ་བཞི་མཛོད་ལྔའི་ལྡེ་མིག་སྡེ་སྣོད་ཟུང་གསུམ་ཡ་བཞི་གསལ་བའི་སྒྲོན་མེ། སྙིགས་དུས་ཀྱི་སྟོན་པ་དངོས་ཡིན་ཞིང་རྒྱལ་བའི་བཀའ་དང་། འཕགས་པའི་ལུང་བཞིན་རྒྱལ་བསྟན་གསལ་བར་གནང་མཁན་༧རྗེ་མཉམ་མེད་པའི་རྒྱལ་ཚབ་ངོ་མ་ཡིན་པས། དེ་ལ་བཀའ་དྲིན་བསམ་བཞིན་རྗེས་སུ་འཛིན་པར་གསོལ་བ་འདེབས་དགོས་ལ། གསུང་རྩོམ་ཁག་ལ་དོགས་སློངས་དང་དཔྱད་ཞིབ་ཡང་ཞུ་འོས་ལ། ཞུ་ཐུབ་ན་མཁས་པའི་གསུངས་ལ་རྒྱན་དུ་འགྱུར་བ་ལོས་ཡིན། ཞུ་ཐུབ་མཁན་ཡང་། ༧རྗེ་འདི་པའི་དངོས་སློབ་དང་ཡང་སློབ་དགེ་བཤེས་རྣམ་པ་ཙམ་ལས། ཕྲན་རང་ལྟ་བུས་ཅི་ལྟོ་མོད། དྲ་གྲོགས་ཀྱི་བཀའ་མངག་ལྟར་བསམ་ཚུལ་ཙམ་ནི་ཞུས་བཞག་པ་ཡིན།
ཞུ་འོད་རྒྱས་པས་ཟླ་དགོན་རི་ཁྲོད་དུ་ ༢༠༡༨ ལོའི་ཟླ་ ༨ པའི་ཚེས་ ༢༥ ཉིན། །
224
224
215700cookie-checkམ་རྒྱུད་ལས། འདི་ནི་ཡེ་གཤེན་བླ་ན་མེད་པའི་རྒྱུད་ཡིན། ཞེས་པའི་དོན་གང་ཡིན་ནམ།yes
Share
གཤམ་གྱི་རྩོམ་ཡིག་རྣམས་གཟིགས་འདོད་དམ།...
གསེར་སྐྱེམས་དང་གཡུ་མངོན་ཞེས་པའི་སྐོར་ཅུང་ཞིག་གླེང་བ།
ཟླ་ལྔ་པ། 8, 2017
བོད་རྒྱལ་ཉེར་བརྒྱད་པ་ལྷ་ཐོ་ཐོ་རིའི་འཁྲུངས་ལོ་སྐོར་ཇི་ལྟར་ཡིན།
ཟླ་ལྔ་པ། 26, 2017
བོད་གངས་ཅན་ལྗོངས་སུ་གཡུང་དྲུང་བོན་གྱི་བསྟན་པ་སྔ་དར་ཟེར་ན་གང་རེད།
ཟླ་ལྔ་པ། 26, 2017
དཔྱད་མཆན་སྤེལ། ལན་དོར།
ཁྱེད་ཀྱི་གློག་ཡིག་གི་ས་གནས་དེ་ཁྱབ་སྤེལ་བྱེད་ཀི་མིན། རྟགས * ཅན་ངེས་པར་དུ་བླུགས་དགོས།
དཔྱད་མཆན། *
མིང་། *
གློག་ཡིག *
དྲ་ཚིགས།
Δ
This site uses Akismet to reduce spam. Learn how your comment data is processed.
ཕྱི་ཕྱོགས་བོན་འབྲེལ་དྲ་ཚིགས།
གཡུང་དྲུང་བོན། མེ་ལོང་ཡེ་ཤེས། རྒྱལ་གཤེན་བོན་སྒྲ། བོན་གྱི་དྲིས་ལན་དྲ་མཛོད། ཞང་བོད་དཔེ་ཁང་ཆེན་མོ། གཤེན་བསྟན་དར་རྒྱས་གླིང་། ལིག་མིན་རྐྱ།
བོད་ནང་གི་བོན་འབྲེལ་དྲ་ཚིགས།
ཧི་མ་ལ་ཡའི་བོན། ཧི་བོན་ཟིན་བྲིས། རེབ་གོང་བོན་མང་དྲ་ཚིགས། ཁྱུང་པོའི་དྲ་བ། ཀུན་སྣང་ཁྱབ་པ། དགའ་མལ་དགོན་ཆེན། རྩེ་དྲུག་དགོན།
གལ་ཆེའི་བོད་ཡིག་དྲ་ཚིགས།
སྨོན་ལམ་བརྡ་འཕྲིན་ཞིབ་འཇུག ལུག་ཚང་དཔལ་ཡོན། མཆོད་མེ། ཡོངས་འཛིན་འཚོལ་བཤེར། བོད་ཡིག་བརྡ་འཕྲིན་ལག་རྩལ། བོད་ཡིག་མཉེན་ཆས་གླིང་།
རྒྱལ་སྤྱིའི་གལ་ཆེན་དྲ་ཚིགས།
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན། Oxford གཙུག་ལག་སློབ་ཆེན། TED Talks ནིའུ་ཡོག་དུས་བབ། སྦི་སྦི་སི་གསར་གནས། བོད་ཀྱི་དེ་ཕོ།